स्कूल के शिक्षकों और प्रबंधन की इससे ज्यादा लापरवाही और क्या हो सकती है कि किसी को नहीं मालूम कि बच्ची स्कूल आई या नहीं, पिकनिक गई या नहीं। सवाल उठता है कि जब बच्चे स्कूल पहुंचे तो क्या हाजिरी नहीं ली गई? पिकनिक के लिए ले जाते समय भी हाजिरी हुई होगी। पिकनिक से लौटने के बाद भी एक-एक बच्चे को गिना गया होगा। लेकिन लापरवाही की इंतहा यह कि इस बच्ची के बारे में किसी को कुछ नहीं पता था। हैरानी की बात यह कि स्कूल में सुरक्षा गार्डों तक को बच्ची के रोने-चिल्लाने की आवाज सुनाई नहीं पड़ी। जब बच्ची के माता-पिता उसे लेने स्कूल पहुंचे तो उसकी शिक्षक और प्राचार्य दोनों अड़े रहे कि वह न तो स्कूल आई न पिकनिक पर गई। ऐसा नहीं है कि यह अपने में कोई पहली घटना है। पिछले साल मध्यप्रदेश के दमोह में एक छात्रा स्कूल में बंद रह गई थी। राजस्थान में भी पिछले साल ही अजमेर जिले के केकड़ी में एक स्कूल में चार से छह साल के बीच की नौ बच्चियां स्कूल में ही बंद रह गई थीं। इन्हें छुट्टी की घंटी सुनाई नहीं पड़ी थी और ये सब कक्षा में ही बैठी रह गर्इं और कर्मचारी स्कूल बंद कर चले गए थे।